அப்படிப் பார்த்தால், சிறுபான்மை இனமாக இருக்கும் தமிழ் மக்கள், தம்மீது நிகழ்த்தப்பட்ட ஒடுக்குமுறை மற்றும் இன அழிப்பச் செயல்கள் காரணமாக, தமிழீழத் தனிநாடு கோரி முன்னெடுத்த போராட்டம், மிகவும் நியாயமானது என்பதை இத்தகைய கருத்துக்களை சொல்பவர்கள் ஏற்றுக்கொள்கின்றனரா? தவிரவும் வடக்கு கிழக்கு இணைப்பை தென்னிலங்கை சிங்கள மக்களோ, சிங்கள இனவாதிகளோ, சிங்கள இனவாத அரசோ தீர்மானிக்க முடியாது. அது வடக்கு கிழக்கில் வாழும் தமிழ் பேசும் பூர்வீக மக்களால் தீர்மானிக்கப்படவேண்டும். வடக்கு கிழக்கு இணைந்த தமிழர் தாயகத்தில் வாழ வேண்டும் என்பதற்காகவே பல்வேறு தியாகங்கள் இந்த மண்ணில் நிகழ்த்தப்பட்டது. பல லட்சம் மக்கள் தமது உயிரை கொடுத்தும் தொடர்ந்து போராட்டத்தில் ஈடுபட்டனர்.